xml version="1.0" encoding="UTF-8"?


Επίσημη Εφημερίδα C 9/2020


| | | |
| --- | --- | --- |
| | | ISSN 1977-0901 |
| Επίσημη Εφημερίδα της Ευρωπαϊκής Ένωσης | | C 9 |
| European flag | | |
| Έκδοση στην ελληνική γλώσσα | Ανακοινώσεις και Πληροφορίες | 63ό έτος 13 Ιανουαρίου 2020 |

---

| | | |
| --- | --- | --- |
| Περιεχόμενα | | Σελίδα |
| | IV   Πληροφορίες | |
| | ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ | |
| | Ευρωπαϊκό Κοινοβούλιο | |
| 2020/C 9/01 | [Συμβολή της 62ης COSAC — Ελσίνκι, 1 – 3 Δεκεμβρίου 2019](http://publications.europa.eu/resource/uriserv/OJ.C_.2020.009.01.0001.01.ELL.xhtml) | [1](#C_2020009EL.01000101.doc) |

---

| | |
| --- | --- |
| EL | |

---

IV Πληροφορίες

ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ

Ευρωπαϊκό Κοινοβούλιο

| | | | |
| --- | --- | --- | --- |
| 13.1.2020 | EL | Επίσημη Εφημερίδα της Ευρωπαϊκής Ένωσης | C 9/1 |

---

Συμβολή της 62ης COSAC

Ελσίνκι, 1 – 3 Δεκεμβρίου 2019

(2020/C 9/01)

Διορισμός και πρόγραμμα εργασίας της Επιτροπής von der Leyen

| | | |
| --- | --- | --- |
| | (1) | Η COSAC συγχαίρει την Πρόεδρο Ursula von der Leyen και τα μέλη του Σώματος για τον διορισμό της νέας Ευρωπαϊκής Επιτροπής. Η COSAC θεωρεί ότι οι πολιτικές κατευθυντήριες γραμμές της Προέδρου von der Leyen περιλαμβάνουν ένα ολοκληρωμένο και ισορροπημένο θεματολόγιο για το μέλλον. Η COSAC επισημαίνει ότι πολλά από τα θέματα της ημερήσιας διάταξης είναι επείγοντα και τα κοινοβούλια των μελών της COSAC προσβλέπουν στην έναρξη εποικοδομητικού ελέγχου των συγκεκριμένων προτάσεων της Επιτροπής στο εγγύς μέλλον. |

Διάσκεψη για το μέλλον της Ευρώπης

| | | |
| --- | --- | --- |
| | (2) | Όσον αφορά τη διάσκεψη για το Μέλλον της Ευρώπης, η COSAC παρατηρεί ότι τόσο το Ευρωπαϊκό Κοινοβούλιο όσο και τα εθνικά κοινοβούλια, ως το δημοκρατικό θεμέλιο της Ευρωπαϊκής Ένωσης και λόγω των αντίστοιχων θεσμικών αρμοδιοτήτων τους, πρέπει να έχουν πλήρη συμμετοχή. Η COSAC σημειώνει ότι το Ευρωπαϊκό Κοινοβούλιο και τα εθνικά κοινοβούλια πρέπει ακόμη να διατυπώσουν τις θέσεις τους, αλλά όλοι προσδοκούν να έχουν ρόλο στον καθορισμό των στόχων, την οργάνωση και την υλοποίηση της διάσκεψης για το Μέλλον της Ευρώπης. |

| | | |
| --- | --- | --- |
| | (3) | Η COSAC αναμένει ότι το Ευρωπαϊκό Κοινοβούλιο και όλα τα εθνικά κοινοβούλια στην ΕΕ θα διαθέτουν επαρκή αριθμό εκπροσώπων με πλήρη δικαιώματα συμμετοχής στη διάσκεψη για το Μέλλον της Ευρώπης, συμπεριλαμβανομένου του δικαιώματος υποβολής προτάσεων. |

Πολυετές δημοσιονομικό πλαίσιο

| | | |
| --- | --- | --- |
| | (4) | Η COSAC ζητεί να εγκριθεί εγκαίρως και με ικανοποιητικό τρόπο το Πολυετές Δημοσιονομικό Πλαίσιο (ΠΔΠ) 2021-2027, υπενθυμίζοντας ότι η καθυστερημένη έγκριση συνεπάγεται καθυστερημένη υλοποίηση των στρατηγικών στόχων της Ευρωπαϊκής Ένωσης. Κρίσιμες πολιτικές προκλήσεις, όπως η κλιματική αλλαγή και η μετανάστευση, επιτάσσουν συλλογική και συντονισμένη δράση, δεδομένου ότι κανένα κράτος μέλος δεν μπορεί να τις αντιμετωπίσει μόνο του. Η COSAC τονίζει την ανάγκη να σημειωθεί σημαντική πρόοδος στο Ευρωπαϊκό Συμβούλιο του Δεκεμβρίου 2019. |

| | | |
| --- | --- | --- |
| | (5) | Η COSAC παρατηρεί ότι όλα τα κράτη μέλη έχουν μερίδιο στους στρατηγικούς στόχους της Ένωσης, οι οποίοι είναι η ανταγωνιστικότητα, η ενθάρρυνση της καινοτομίας, η πολιτική για το κλίμα και η βιοποικιλότητα. Μια εποικοδομητική προσέγγιση για το ΠΔΠ επιτάσσει όλοι οι ονομαστικοί δημοσιονομικοί στόχοι των κρατών μελών να εξισορροπούνται με τα αναμενόμενα οφέλη από επενδύσεις που θα αποτελέσουν αντικείμενο αμοιβαίας συμφωνίας στο μέλλον. Η COSAC υπενθυμίζει ότι οι δαπάνες για τη γεωργία και τη συνοχή αποτελούν μέρος αυτών των συμφωνηθέντων στρατηγικών στόχων και ζητεί να δοθεί η δέουσα προσοχή στις λεπτομέρειες της πολιτικής για τη διασφάλιση των επιπέδων δαπανών που κατοχυρώνουν τη συνοχή της Ένωσης, συμπεριλαμβανομένων των εξόχως απόκεντρων περιοχών της. |

| | | |
| --- | --- | --- |
| | (6) | Η COSAC παρατηρεί ότι η έγκριση του ΠΔΠ περιλαμβάνει την επίτευξη συμφωνίας για την επανεξέταση του συστήματος ιδίων πόρων της ΕΕ. |

| | | |
| --- | --- | --- |
| | (7) | Η COSAC τονίζει ότι χρειάζονται νέοι, αντικειμενικοί μηχανισμοί για την προστασία των οικονομικών συμφερόντων της Ένωσης όταν κινδυνεύουν από έλλειψη σεβασμού του κράτους δικαίου ή σε περίπτωση συστημικής απειλής για τις αξίες που κατοχυρώνονται στο άρθρο 2 της Συνθήκης για την Ευρωπαϊκή Ένωση. Οι νέοι μηχανισμοί θα πρέπει να είναι σύμφωνοι με τις Συνθήκες, να προσθέτουν αξία και να μην επικαλύπτουν υφιστάμενες ρυθμίσεις. Η COSAC τονίζει ότι η Ευρωπαϊκή Ένωση είναι μια κοινότητα όπου ο αμοιβαίος σεβασμός είναι ο κανόνας και οι κυρώσεις αποτελούν έσχατη και μόνο λύση σε περίπτωση αποτυχίας του διαλόγου και των μηχανισμών πρόληψης. |

Θεμελιώδη δικαιώματα και κράτος δικαίου

| | | |
| --- | --- | --- |
| | (8) | Η COSAC υπενθυμίζει ότι το 2019 σηματοδοτεί τη δέκατη επέτειο της Συνθήκης της Λισαβόνας και την έναρξη των άμεσων νομικών αποτελεσμάτων του Χάρτη των Θεμελιωδών Δικαιωμάτων της ΕΕ. Υπενθυμίζοντας ότι η Ένωση βασίζεται στις αξίες του σεβασμού της ανθρώπινης αξιοπρέπειας, της ελευθερίας, της δημοκρατίας, της ισότητας, του κράτους δικαίου και του σεβασμού των ανθρωπίνων δικαιωμάτων, συμπεριλαμβανομένων των δικαιωμάτων των προσώπων που ανήκουν σε μειονότητες, η COSAC επιβεβαιώνει ότι οι αξίες αυτές έχουν κανονιστικό χαρακτήρα για όλες τις πολιτικές της Ευρωπαϊκής Ένωσης. Το κράτος δικαίου είναι, κατά την άποψη της COSAC, θεμελιώδους σημασίας για τη νομιμοποίηση της ΕΕ έναντι των πολιτών της. Η COSAC επικροτεί το έργο του Οργανισμού Θεμελιωδών Δικαιωμάτων της Ευρωπαϊκής Ένωσης και υποστηρίζει τον ισχυρό ρόλο του Οργανισμού στη διασφάλιση του σεβασμού των θεμελιωδών δικαιωμάτων κατά την τακτική άσκηση των καθηκόντων της ΕΕ. |

| | | |
| --- | --- | --- |
| | (9) | Η COSAC παρατηρεί ότι για τη διατήρηση των αξιών της ΕΕ απαιτείται συνεχής επαγρύπνηση. Η COSAC θεωρεί ότι, όπως όλα τα κράτη μέλη έχουν δεσμευτεί, μέσω της Συνθήκης για την Ευρωπαϊκή Ένωση, να τηρούν το κράτος δικαίου, θα πρέπει όλα να δέχονται διαφανή και αμερόληπτη παρακολούθηση και αξιολόγηση από ομοτίμους όσον αφορά την κατάσταση του κράτους δικαίου στα κράτη μέλη. Η παρακολούθηση αυτή ισχύει ήδη για τις υποψήφιες χώρες. Η COSAC επιβεβαιώνει ότι, όταν οι ελλείψεις του κράτους δικαίου θέτουν σε κίνδυνο τη λειτουργία της ενιαίας αγοράς ή την εφαρμογή των ευρωπαϊκών πολιτικών, η Ένωση και τα κράτη μέλη της έχουν βάσιμους λόγους να ανησυχούν και να προβαίνουν σε κατάλληλες ενέργειες. |

Μια επιτυχημένη κλιματική στρατηγική για την Ευρώπη

| | | |
| --- | --- | --- |
| | (10) | Η COSAC σημειώνει τα συμπεράσματα της διακοινοβουλευτικής διάσκεψης για την αλλαγή του κλίματος στις 6 και 7 Οκτωβρίου 2019 στο Ελσίνκι, επαναλαμβάνοντας τη δέσμευση της ΕΕ στους στόχους της συμφωνίας του Παρισιού και τονίζοντας τον επείγοντα χαρακτήρα της κλιματικής πρόκλησης. Η COSAC σημειώνει με ανησυχία τα συμπεράσματα της ειδικής έκθεσης αριθ. 15 της IPCC, στην οποία αναφέρεται ότι η υπερθέρμανση του πλανήτη πρέπει να περιοριστεί σε 1,5 βαθμούς προκειμένου να προληφθούν μη αναστρέψιμες περιβαλλοντικές βλάβες. Η COSAC σημειώνει ότι μια προορατική πολιτική για το κλίμα θα είναι ζωτικής σημασίας για το μέλλον της βιομηχανικής ανταγωνιστικότητας της Ένωσης και την ικανότητά της να στηρίζει την κοινωνική και περιφερειακή συνοχή καθ’ όλη τη διάρκεια της αναπόφευκτης προσαρμογής των ευρωπαϊκών οικονομικών μοντέλων. Η COSAC σημειώνει ότι η εφαρμογή μιας τέτοιας πολιτικής για το κλίμα απαιτεί σημαντικές επενδύσεις σε όλη την Ένωση και κατάλληλα μέτρα για τον μετριασμό των πιθανών δυσκολιών που θα προκαλέσει η μετάβαση σε ένα κλιματικά έξυπνο οικονομικό μοντέλο. |

| | | |
| --- | --- | --- |
| | (11) | Η COSAC καλεί την Ευρωπαϊκή Επιτροπή και το Ευρωπαϊκό Συμβούλιο να διατηρήσουν τον θεσμοθετημένο ρόλο της ΕΕ ως πρωτοπόρου της πολιτικής για το κλίμα, συνεχίζοντας να πρωτοστατούν και να εντείνουν το επίπεδο φιλοδοξίας της ΕΕ στην παγκόσμια πολιτική για το κλίμα. Η COSAC σημειώνει με ικανοποίηση τη δέσμευση του Ευρωπαϊκού Συμβουλίου για την κλιματική ουδετερότητα, η οποία, κατά την άποψη της COSAC, θα πρέπει να ενισχυθεί μέσω της ανάληψης δέσμευσης που θα ορίζει ως ημερομηνία-στόχο το 2050. |

| | | |
| --- | --- | --- |
| | (12) | Η COSAC προτείνει να διερευνήσει η Ευρωπαϊκή Επιτροπή τη χρήση του μηχανισμού του Ευρωπαϊκού Εξαμήνου ως εργαλείου για την ενθάρρυνση της αποτελεσματικής εφαρμογής των στόχων για το κλίμα, καθώς και των στόχων βιώσιμης ανάπτυξης της Ατζέντας 2030 των Ηνωμένων Εθνών. |

| | | |
| --- | --- | --- |
| | (13) | Η COSAC θεωρεί λυπηρή την απόφαση των Ηνωμένων Πολιτειών να αποχωρήσουν από τις συμφωνίες του Παρισιού για το κλίμα και καλεί την Επιτροπή και το Συμβούλιο να λάβουν τα αναγκαία μέτρα για να εξασφαλίσουν ισότιμους όρους ανταγωνισμού για τις ευρωπαϊκές επιχειρήσεις, διατηρώντας παράλληλα μια φιλόδοξη ευρωπαϊκή πολιτική για το κλίμα. |

Η μελλοντική σχέση της Ευρωπαϊκής Ένωσης με το Ηνωμένο Βασίλειο

| | | |
| --- | --- | --- |
| | (14) | Η COSAC σημειώνει με λύπη τόσο την επικείμενη αποχώρηση του Ηνωμένου Βασιλείου από την Ευρωπαϊκή Ένωση όσο και το γεγονός ότι δεν έχουμε καμία βεβαιότητα για ένα εύτακτο Brexit υπό αμοιβαία αποδεκτούς όρους. Η COSAC ευελπιστεί ότι το Ηνωμένο Βασίλειο, μετά τις εκλογές του τρέχοντος μηνός, θα είναι σε θέση να εγκρίνει τελικά μια εθνική θέση που θα επιτρέπει την πρόοδο. Η COSAC παρατηρεί με ανησυχία ότι η μεταβατική περίοδος μετά την ημερομηνία του Brexit που συμφωνήθηκε από την Ευρωπαϊκή Επιτροπή και την κυβέρνηση του Ηνωμένου Βασιλείου αφήνει μικρό χρονικό περιθώριο για τη διαπραγμάτευση της μελλοντικής σχέσης μεταξύ της ΕΕ και του Ηνωμένου Βασιλείου. Η COSAC καλεί όλα τα μέρη να προχωρήσουν με τη μέγιστη αποτελεσματικότητα και καλή βούληση. Η COSAC παραμένει προσηλωμένη στη στήριξη της στενότερης δυνατής μελλοντικής σχέσης μεταξύ του Ηνωμένου Βασιλείου και της ΕΕ, η οποία είναι συμβατή τόσο με την ακεραιότητα της Ένωσης όσο και με τα συμφέροντα αμφοτέρων των μερών. |

---